Oʻzbekiston Respublikasi Ekologiya, atrof-muhitni muhofaza qilish va iqlim oʻzgarishi vazirligi huzuridagi Chiqindilarni boshqarish va sirkulyar iqtisodiyotni rivojlantirish agentligi faoliyatini tashkil etish chora-tadbirlari toʻgʻrisida
(resolution, 2025-10-16)

Oʻzbekiston Respublikasi Prezidentining “Ekologiya va atrof-muhitni muhofaza qilish sohalarida ochiqlikni taʼminlash hamda boshqarish tizimini yanada takomillashtirish chora-tadbirlari toʻgʻrisida” 2024-yil 26-sentabrdagi PF-149-son Farmoni ijrosini taʼminlash maqsadida Vazirlar Mahkamasi qaror qiladi: 1. Oʻzbekiston Respublikasi Prezidentining “Ekologiya va atrof-muhitni muhofaza qilish sohalarida ochiqlikni taʼminlash hamda boshqarish tizimini yanada takomillashtirish chora-tadbirlari toʻgʻrisida” 2024-yil 26-sentabrdagi PF-149-son Farmoniga muvofiq Oʻzbekiston Respublikasi Ekologiya, atrof-muhitni muhofaza qilish va iqlim oʻzgarishi vazirligi huzuridagi Sanitar tozalash ishlarini tashkil etish respublika markazi negizida amaldagi shtat birliklarini saqlab qolgan holda, Oʻzbekiston Respublikasi Ekologiya, atrof-muhitni muhofaza qilish va iqlim oʻzgarishi vazirligi huzurida davlat muassasasi shaklida Chiqindilarni boshqarish va sirkulyar iqtisodiyotni rivojlantirish agentligi tashkil etilgani maʼlumot uchun qabul qilinsin. 2. Quyidagilarni nazarda tutuvchi Oʻzbekiston Respublikasi Ekologiya, atrof-muhitni muhofaza qilish va iqlim oʻzgarishi vazirligi huzuridagi Chiqindilarni boshqarish va sirkulyar iqtisodiyotni rivojlantirish agentligi toʻgʻrisidagi nizom 1-ilovaga muvofiq tasdiqlansin: Chiqindilarni boshqarish va sirkulyar iqtisodiyotni rivojlantirish agentligining (keyingi oʻrinlarda — Agentlik) maqomi, tizimi, asosiy vazifalari va funksiyalari; Agentlikning huquqlari va javobgarligi; Agentlik rahbarlarining asosiy funksional vazifalari hamda javobgarligi; Agentlik faoliyatini tashkil etish, uning respublika va mahalliy ijro etuvchi hokimiyat organlari hamda boshqa tashkilotlar bilan oʻzaro hamkorlik qilish tartibi; Agentlik va uning hududiy boʻlinmalari faoliyatini moliyalashtirish, xodimlarini moddiy ragʻbatlantirish tartibi. 3. Oʻzbekiston Respublikasi Raqamli texnologiyalar vazirligi bir oy muddatda Agentlikni Internet jahon axborot tarmogʻi va telefon aloqasi xizmatlari, shu jumladan, hukumat telefon aloqasi bilan belgilangan tartibda taʼminlasin. 4. Oʻzbekiston Respublikasi Davlat aktivlarini boshqarish agentligi Qoraqalpogʻiston Respublikasi Vazirlar Kengashi, viloyatlar va Toshkent shahri hokimliklari, Ekologiya, atrof-muhitni muhofaza qilish va iqlim oʻzgarishi vazirligi bilan birgalikda ikki oy muddatda Agentlikning hududiy boʻlinmalarini hududlardagi Davlat aktivlarini boshqarish agentligiga tegishli boʻsh turgan maʼmuriy binolarga operativ boshqarish huquqi asosida bepul joylashtirsin. 5. Oʻzbekiston Respublikasi Hukumatining 2-ilovaga muvofiq ayrim qarorlariga oʻzgartirish va qoʻshimchalar kiritilsin. 6. Oʻzbekiston Respublikasi Hukumatining 3-ilovaga muvofiq baʼzi qarorlari oʻz kuchini yoʻqotgan deb hisoblansin. 7. Oʻzbekiston Respublikasi Ekologiya, atrof-muhitni muhofaza qilish va iqlim oʻzgarishi vazirligi manfaatdor vazirlik va idoralar bilan birgalikda oʻzlari qabul qilgan normativ-huquqiy hujjatlarni ikki oy muddatda ushbu qarorga muvofiqlashtirsin. 8. Ushbu qarorning bajarilishini nazorat qilish Oʻzbekiston Respublikasi ekologiya, atrof-muhitni muhofaza qilish va iqlim oʻzgarishi vaziri A.A. Abduxakimov zimmasiga yuklansin. 1. Ushbu Nizom Oʻzbekiston Respublikasi Ekologiya, atrof-muhitni muhofaza qilish va iqlim oʻzgarishi vazirligi huzuridagi Chiqindilarni boshqarish va sirkulyar iqtisodiyotni rivojlantirish agentligining (keyingi oʻrinlarda — Agentlik) maqomi, asosiy vazifalari, funksiyalari, huquqlari, javobgarligi, uning rahbarlari funksional majburiyatlari va javobgarligi, shuningdek, faoliyatini tashkil etish tartibini belgilaydi. 2. Agentlik chiqindilar bilan bogʻliq ishlarni amalga oshirish sohasida yagona meʼyorlar va standartlarni ishlab chiqishda, sinovdan oʻtkazishda va amaliyotga tatbiq etishda, ushbu yoʻnalishdagi faoliyatni muvofiqlashtirishda hamda chiqindilarni boshqarish sohasiga taalluqli davlat mulkini boshqarishda masʼul davlat organi hisoblanadi. 3. Agentlik bevosita Oʻzbekiston Respublikasi Ekologiya, atrof-muhitni muhofaza qilish va iqlim oʻzgarishi vazirligiga (keyingi oʻrinlarda — Vazirlik) boʻysunadi va oʻz faoliyati yuzasidan hisobot berib boradi. 4. Agentlik oʻz faoliyatida Oʻzbekiston Respublikasining Konstitutsiyasi va qonunlariga, Oʻzbekiston Respublikasi Oliy Majlisi palatalarining qarorlariga, Oʻzbekiston Respublikasi Prezidentining farmonlari, qarorlari va farmoyishlariga, Oʻzbekiston Respublikasi Vazirlar Mahkamasining qarorlari va farmoyishlariga, Oʻzbekiston Respublikasi ekologiya, atrof-muhitni muhofaza qilish va iqlim oʻzgarishi vazirining buyruqlariga, ushbu Nizomga, shuningdek, boshqa qonunchilik hujjatlariga amal qiladi. 5. Agentlik oʻz faoliyatini respublika va mahalliy ijro etuvchi hokimiyat organlari, xoʻjalik birlashmalari va boshqa tashkilotlar bilan hamkorlikda amalga oshiradi. 6. Agentlik, uning hududiy boʻlinmalari va tizim tashkilotlari yuridik shaxs hisoblanadi, Oʻzbekiston Respublikasining Davlat gerbi tasviri tushirilgan, oʻz nomi davlat tilida yozilgan muhrga va blankalarga, mustaqil balansga, Oʻzbekiston Respublikasi Iqtisodiyot va moliya vazirligi huzuridagi Gʻaznachilik xizmati qoʻmitasining tegishli boʻlinmalarida shaxsiy gʻazna hisobvaraqlariga, shu jumladan, chet el valyutasidagi shaxsiy gʻazna hisobvaraqlariga ega boʻladi. 7. Agentlikning rasmiy nomi: a) davlat tilida: toʻliq nomi — Oʻzbekiston Respublikasi Ekologiya, atrof-muhitni muhofaza qilish va iqlim oʻzgarishi vazirligi huzuridagi Chiqindilarni boshqarish va sirkulyar iqtisodiyotni rivojlantirish agentligi; qisqartirilgan nomi — Chiqindilarni boshqarish agentligi; b) rus tilida: toʻliq nomi — Agentstvo po upravleniyu otxodami i razvitiyu sirkulyarnoy ekonomiki pri Ministerstve ekologii, oxrani okrujayushey sredi i izmeneniya klimata; qisqartirilgan nomi — Agentstvo po upravleniyu otxodami; v) ingliz tilida: toʻliq nomi — Waste management and circular economy development agency under the Ministry of ecology, environmental protection and climate change of the Republic of Uzbekistan; qisqartirilgan nomi — Waste management agency. 8. Agentlikning joylashgan joyi (pochta manzili): Toshkent shahri Chilonzor tumani Bunyodkor shohkoʻchasi 7a-uy. 9. Agentlikning tuzilmasiga quyidagilar kiradi: Agentlikning markaziy apparati; Qoraqalpogʻiston Respublikasi Chiqindilarni boshqarish va sirkulyar iqtisodiyotni rivojlantirish agentligi, viloyatlar hamda Toshkent shahar chiqindilarni boshqarish va sirkulyar iqtisodiyotni rivojlantirish boshqarmalari; “Chiqindi poligonlarini boshqarish direksiyasi” davlat muassasasi; “Toza hudud” davlat muassasalari; “Maxsustrans” davlat muassasasi; “Maroqand obod” davlat muassasasi. 10. Qoraqalpogʻiston Respublikasi Chiqindilarni boshqarish va sirkulyar iqtisodiyotni rivojlantirish agentligi, viloyatlar hamda Toshkent shahar chiqindilarni boshqarish va sirkulyar iqtisodiyotni rivojlantirish boshqarmalari, “Chiqindi poligonlarini boshqarish direksiyasi” davlat muassasasi, “Toza hudud” davlat muassasalari, “Maxsustrans” davlat muassasasi hamda “Maroqand obod” davlat muassasasi bevosita Agentlikka boʻysunadi. 11. Quyidagilar Agentlikning asosiy vazifalari hisoblanadi: chiqindilar bilan bogʻliq ishlarni amalga oshirish sohasida yagona meʼyorlar, normativlar va standartlarni ishlab chiqish, sinovdan oʻtkazish va amaliyotga tatbiq etish; chiqindilarni boshqarish sohasida faoliyatni muvofiqlashtirish; chiqindilarni boshqarish sohasida qonunchilik hujjatlarini takomillashtirish, respublika dasturlari va hududiy dasturlar boʻyicha takliflarni ishlab chiqish; chiqindilar hosil boʻlishining normativlarini belgilashda hamda chiqindilarni joylashtirish obyektlarini tashkil etishda ishtirok etish; qattiq maishiy chiqindilarni olib chiqib ketganlik uchun jismoniy va yuridik shaxslar tomonidan majburiy toʻlovlarni toʻlash va hisobini yuritishning yagona elektron tizimi uzluksiz faoliyatini taʼminlash; respublikada maishiy, qurilish, suyuq, zaharli-kimyoviy, tibbiyot va elektron chiqindilarni boshqarish sohasini takomillashtirish, shuningdek, ularni qayta ishlash va utilizatsiya qilishning zamonaviy usullarini tatbiq qilish hamda “nol chiqindi” tamoyilini joriy etishga qaratilgan chora-tadbirlarni amalga oshirish; respublikada chiqindilarni saralash, qayta ishlash natijasida energiya resurslari, xom ashyo va materiallarni ishlab chiqarishni yoʻlga qoʻyish orqali sirkulyar iqtisodiyotni rivojlantirish chora-tadbirlarining ishlab chiqilishini va amalga oshirilishini tashkil etish; chiqindilarni toʻplash, saralash, zararsizlantirish, qayta ishlash, yoqish, utilizatsiya qilish va ularni yoʻq qilish boʻyicha chiqindi poligonlari hududida ekosanoat zonalarini tashkil etish choralarini koʻrish; chiqindilarni boshqarish sohasiga xalqaro moliya institutlari, xorijiy hukumat moliya tashkilotlarining kredit, grant, xorijiy va mahalliy investorlarning toʻgʻridan-toʻgʻri investitsiya mablagʻlarini jalb qilish, loyiha hujjatlarini ishlab chiqish va ularning amalga oshirilishini tashkil etish; maishiy chiqindilarni toʻplash va olib chiqib ketish, ularni qayta yuklash stansiyasi, chiqindilarni yoqish yoki qayta ishlash zavodi yoxud ekosanoat zonasiga topshirish, joylashtirish xizmatlari uchun ishlab chiqilgan tariflarning asoslantirilganini oʻrganish; chiqindilarni boshqarish va sirkulyar iqtisodiyotni rivojlantirish sohasiga xususiy sektorni keng jalb qilish, davlat-xususiy sheriklik bitimlarini amalga oshirishda ishtirok etish; qattiq maishiy chiqindilar bilan bogʻliq ishlarni amalga oshirish boʻyicha sanitar tozalash korxonalari, tadbirkorlik subyektlari faoliyatini monitoring qilish, ular faoliyatidagi muammo va kamchiliklarni bartaraf etish choralarini koʻrish hamda ular faoliyatining asosiy samaradorlik koʻrsatkichlarini Qoraqalpogʻiston Respublikasi Vazirlar Kengashi, viloyatlar va Toshkent shahri hokimliklari bilan birgalikda baholab borish; chiqindilar bilan bogʻliq ishlarni amalga oshirish sohasini raqamlashtirish, zamonaviy axborot-kommunikatsiya texnologiyalarini joriy etish. 12. Agentlik oʻziga yuklatilgan vazifalarni bajarish uchun quyidagi funksiyalarni amalga oshiradi: 1) chiqindilar bilan bogʻliq ishlarni amalga oshirish sohasida yagona meʼyorlar, normativlar va standartlarni ishlab chiqish, sinovdan oʻtkazish va amaliyotga tatbiq etish borasida: chiqindilarni yigʻish, tashish, saralash, zararsizlantirish, qayta ishlash, utilizatsiya qilish, yoʻq qilish boʻyicha yagona meʼyorlar, normativlar, va standartlar loyihalarini ishlab chiqadi va tasdiqlash uchun Vazirlikka kiritadi; rivojlangan davlatlar tajribasi asosida chiqindilarni boshqarish sohasida ishlab chiqilgan yagona meʼyor, normativ va standartlarni tegishli davlat organlari bilan birgalikda sinovdan oʻtkazishni tashkil etadi; chiqindilarni yigʻish, tashish, saralash, zararsizlantirish, qayta ishlash, utilizatsiya qilish va yoʻq qilish boʻyicha sinovdan muvaffaqiyatli oʻtgan yagona meʼyor, normativ va standartlarni shu sohada faoliyat yurituvchi korxonalarda amaliyotga joriy etishga koʻmaklashadi; 2) chiqindilarni boshqarish sohasida faoliyatni muvofiqlashtirish borasida: Agentlik vakolatiga kiradigan masalalarda respublika va mahalliy ijro etuvchi hokimiyat organlari hamda xoʻjalik birlashmalari faoliyatini belgilangan tartibda muvofiqlashtiradi; Agentlikning hududiy boʻlinmalari, tizim tashkilotlari va sanitar tozalash korxonalarining oʻzaro hamkorligini taʼminlash, chiqindilarni boshqarish sohasida ularga sohaviy va uslubiy rahbarlik qilish hamda sanitar tozalash korxonalariga chiqindi sohasini boshqarish boʻyicha qonunchilikda belgilangan tartibda bajarishi lozim boʻlgan koʻrsatmalar beradi; qattiq maishiy, qurilish, suyuq maishiy, tibbiyot, sanoat, xavfli va zaharli chiqindilarni boshqarish ishlarini tashkil etadi; vazirlik va idoralar, mahalliy ijro etuvchi hokimiyat organlari, sanitar tozalash korxonalaridan amalga oshirilayotgan ishlar toʻgʻrisidagi maʼlumotlarni soʻrab oladi, ularni umumlashtiradi va tahlil qiladi; sohada yuzaga kelgan muammo va kamchiliklarni bartaraf qilish hamda sohani rivojlantirish boʻyicha tegishli vazirlik, idoralar va hokimliklarga takliflar kiritadi; sanitar tozalash korxonalari faoliyatida sohaga oid qonunchilikka rioya etilishini monitoring qilib boradi, aniqlangan qonunchilik buzilishi yuzasidan choralar koʻrish boʻyicha tegishli idoralarga takliflar kiritadi; qonunchilikda belgilangan tartibda chiqindilarning hisobini yuritadi; sanitar tozalash korxonalarining texnikalarga boʻlgan ehtiyojini oʻrganish, moddiy-texnik bazasini mustahkamlash hisobidan xizmatlar sifatini yaxshilash boʻyicha takliflar ishlab chiqadi; respublikadagi mavjud chiqindi poligonlaridan samarali foydalanishni tashkil etish, ularning faoliyatini takomillashtirish boʻyicha takliflar ishlab chiqadi; chiqindi poligonlari hududida zamonaviy texnologiyalarni joriy etgan holda chiqindilarni saralash, qayta ishlash, utilizatsiya qilish loyihalarini amalga oshirish boʻyicha takliflar ishlab chiqadi hamda loyihalarning amalga oshirilishini tashkil etadi; chiqindi poligonlari hududida chiqindilarni saralash, qayta ishlash, utilizatsiya qilish xizmatlari koʻrsatishni tadbirkorlik subyektlariga berishda tender tanlovlarini tashkil etadi; sanitar tozalash korxonalari toʻgʻrisida toʻliq maʼlumot berish, koʻrsatilayotgan xizmatlar sifati va koʻlami boʻyicha shikoyatlarni qabul qilish hamda aholi va sanitar tozalash korxonalari bilan qayta aloqa qilish uchun Koll-markaz faoliyatini tashkil etadi hamda doimiy faoliyat yuritishini taʼminlaydi; 3) chiqindilarni boshqarish sohasida qonunchilik hujjatlarini takomillashtirish, respublika dasturlari va hududiy dasturlar boʻyicha takliflarni ishlab chiqish borasida: sohaga oid qonunchilik hujjatlarini takomillashtirish, respublika dasturlari va hududiy dasturlar boʻyicha takliflarni ishlab chiqadi; chiqindilar bilan bogʻliq ishlarni amalga oshirish sohasida davlat hisobi va nazoratini olib borish tartibini ishlab chiqadi hamda takomillashtirib boradi; respublikaning iqlim sharoitidan kelib chiqqan holda aholi turar joylarini qattiq maishiy chiqindilardan tozalash boʻyicha sanitariya qoidalari, normalari va gigiyena normativlarini ishlab chiqishda ishtirok etadi; chiqindilarni boshqarish va sirkulyar iqtisodiyotni rivojlantirish sohasidagi qonunchilik hujjatlarining ijro etilishini tahlil qiladi; 4) chiqindilar hosil boʻlishining normativlarini belgilashda hamda chiqindilarni joylashtirish obyektlarini tashkil etishda ishtirok etish borasida: chiqindilar hosil boʻlishining normativlarini belgilash hamda chiqindilarni joylashtirish obyektlarini tashkil etish masalalarini koʻrib chiqishda ishtirok etadi; qattiq maishiy chiqindilarning toʻplanish meʼyorini ishlab chiqish, kelishish va tasdiqlashni tashkil etadi; chiqindilarni joylashtirish limitlarini belgilashda ishtirok etadi; vakolatli davlat organlariga, mahalliy ijro etuvchi hokimiyat organlariga chiqindilar hosil boʻlishining normativlarini belgilash hamda chiqindilarni joylashtirish obyektlarini tashkil etish boʻyicha takliflarni kiritadi; chiqindilar koʻmib tashlanadigan va utilizatsiya qilinadigan joylarning davlat kadastrini yuritishda ishtirok etadi; 5) qattiq maishiy chiqindilarni olib chiqib ketganlik uchun jismoniy va yuridik shaxslar tomonidan majburiy toʻlovlarni toʻlash va hisobini yuritishning yagona elektron tizimi uzluksiz faoliyatini taʼminlash borasida: qattiq maishiy chiqindilarni olib chiqib ketganlik uchun jismoniy va yuridik shaxslar tomonidan majburiy toʻlovlarni toʻlash va hisobini yuritishning yagona elektron tizimini boshqaradi va uning uzluksiz faoliyat yuritishini taʼminlaydi; qattiq maishiy chiqindilarni olib chiqib ketganlik uchun jismoniy va yuridik shaxslar tomonidan majburiy toʻlovlarni toʻlash va hisobini yuritishning yagona elektron tizimini takomillashtirish boʻyicha takliflar ishlab chiqadi va amaliyotga joriy etadi; qattiq maishiy chiqindilarni olib chiqib ketish boʻyicha (maishiy chiqindilarni poligonga joylashtirishni inobatga olgan holda) jismoniy va yuridik shaxslar bilan shartnoma tuzilishini tashkil etadi hamda shartnoma shartlari bajarilishini nazorat qiladi; chiqindilarni toʻplash va olib chiqib ketish xizmatlari uchun majburiy toʻlovlarni undirishda elektron toʻlov tizimlaridan foydalanishni tashkil etadi; sanitar tozalash korxonalari, tuman (shahar) hokimliklari va fuqarolarning oʻzini oʻzi boshqarish organlari bilan birgalikda qattiq maishiy chiqindilarni toʻplash va olib chiqib ketish xizmatlari uchun majburiy toʻlovlarni toʻlovchilarning haqqoniy hisobi yuritilishi, shuningdek, hisobga olishning yagona elektron tizimida ular toʻgʻrisidagi maʼlumotlarning shakllantirilishini monitoring qiladi; qattiq maishiy chiqindilarni toʻplash va olib chiqib ketish xizmatlari uchun majburiy toʻlovlarni toʻlovchilardan kelib tushadigan pul mablagʻlari hisobini yuritadi; qattiq maishiy chiqindilarni toʻplash va olib chiqib ketish xizmatlari uchun majburiy toʻlovlarni toʻlovchilarning debitorlik va kreditorlik qarzdorliklari toʻgʻrisidagi maʼlumotlarni shakllantiradi, monitoringini yuritadi va tahlil qiladi hamda qarzdorliklarni bartaraf etish choralarini koʻradi; 6) respublikada maishiy, qurilish, suyuq, zaharli-kimyoviy, tibbiyot va elektron chiqindilarni boshqarish sohasini takomillashtirish, shuningdek, ularni qayta ishlash va utilizatsiya qilishning zamonaviy usullarini tatbiq qilish hamda “nol chiqindi” tamoyilini joriy etishga qaratilgan chora-tadbirlarni amalga oshirish borasida: chiqindilarning hosil boʻlish normativlari va chiqindilarni joylashtirish, qayta ishlash va utilizatsiya qilishning zamonaviy usullarini tatbiq qilish hamda loyihalarining ishlab chiqilishida ishtirok etadi; sanitar tozalash korxonalari tomonidan resurs qimmatiga ega va utilizatsiya qilinishi lozim boʻlgan chiqindilarning lozim darajada saqlanishini taʼminlaydi hamda ularning yoʻq qilinishi va buzilishiga yoʻl qoʻymaslik choralarini koʻradi; oʻzining mulki boʻlgan chiqindilarning utilizatsiya qilinishiga doir zamonaviy texnologiyalarni ishlab chiqish va amaliyotga joriy etish boʻyicha takliflarni ishlab chiqadi; sanitar tozalash korxonalari tomonidan chiqindilarning aralashib ketishiga yoʻl qoʻymaslik boʻyicha tegishli taklif va qoʻllanmalarni ishlab chiqadi; maishiy, qurilish, suyuq, zaharli-kimyoviy, tibbiyot va elektron chiqindilarni qayta ishlash boʻyicha rivojlangan davlatlarning tajribalarini oʻrgangan holda “nol chiqindi” tamoyilini joriy etish boʻyicha takliflarni ishlab chiqadi; sanitar tozalash korxonalarining faoliyati samaradorligini monitoring va tahlil qilish natijasida reyting tizimi asosida baholashni tashkil etadi; 7) respublikada chiqindilarni saralash, qayta ishlash natijasida energiya resurslari, xom ashyo va materiallarni ishlab chiqarishni yoʻlga qoʻyish orqali sirkulyar iqtisodiyotni rivojlantirish chora-tadbirlarini ishlab chiqish va amalga oshirilishini tashkil etish sohasida: chiqindilarni saralash, qayta ishlash natijasida energiya resurslari, xomashyo va materiallarni ishlab chiqarishni yoʻlga qoʻyish orqali sirkulyar iqtisodiyotni rivojlantirish boʻyicha chora-tadbirlar va dastur loyihalarini ishlab chiqadi; rivojlangan davlatlar tajribasi asosida chiqindilarni saralash, qayta ishlash, termik usulda yoqish natijasida energiya resurslari (elektr va issiqlik energiyalari), xomashyo va materiallarni ishlab chiqarishni yoʻlga qoʻyish boʻyicha takliflarni ishlab chiqadi; chiqindilarni saralash, qayta ishlash natijasida energiya resurslari, xomashyo va materiallarni ishlab chiqarishni yoʻlga qoʻyganlik holati boʻyicha sanitar tozalash korxonalarini ragʻbatlantirish choralarini koʻradi; 8) chiqindilarni toʻplash, saralash, zararsizlantirish, qayta ishlash, yoqish, utilizatsiya qilish va ularni yoʻq qilish boʻyicha chiqindi poligonlari hududida ekosanoat zonalarini tashkil etish choralarini koʻrish borasida: chiqindi poligonlari hududidan samarali foydalanish, ularning atrof-muhitga salbiy taʼsirini kamaytirish maqsadida toʻplash, saralash, zararsizlantirish, qayta ishlash, yoqish, utilizatsiya qilish va ularni yoʻq qilish boʻyicha ekosanoat zonalarini tashkil etish yuzasidan takliflarni ishlab chiqadi; ekosanoat zonalari faoliyatini tashkil etish, ularni iqtisodiy qoʻllab-quvvatlash mexanizmlari yuzasidan takliflar ishlab chiqadi; ekosanoat zonalari faoliyatini monitoring qilish, ularni takomillashtirish va mavjud muammolarni bartaraf etish choralarini koʻradi; chiqindilarni qayta yuklash stansiyalarini tasarruf etadi, chiqindining qayta yuklash stansiyasidan ekosanoat zonasiga yetkazib berilishini tashkil etadi, faoliyati toʻxtatilgan chiqindi poligonlarini rekultivatsiya qilish tadbirlarini amalga oshiradi; sanitar tozalash korxonalari tomonidan chiqindilarni qayta ishlash va (yoki) yoqish (termik ishlov berish) zavodlari uchun talab etiladigan hajmdagi chiqindilar yetkazib berilishini tashkil etadi; Iqtisodiyot va moliya vazirligi bilan birgalikda chiqindilarni qayta ishlash sohasida amalga oshiriladigan investitsiya loyihalari doirasida qisqartiriladigan uglerod birliklari savdosini qonunchilikda belgilangan tartibda amalga oshiradi; 9) chiqindilarni boshqarish sohasiga xalqaro moliya institutlari, xorijiy hukumat moliya tashkilotlarining kredit, grant, xorijiy va mahalliy investorlarning toʻgʻridan-toʻgʻri investitsiya mablagʻlarini jalb qilish, loyiha hujjatlarini ishlab chiqish va ularning amalga oshirilishini tashkil etish borasida: xorijiy davlatlar, xorijiy hukumat tashkilotlari va xalqaro tashkilotlar bilan xalqaro aloqalarni rivojlantirish hamda hamkorlikni yoʻlga qoʻyish choralarini koʻradi; xalqaro moliya institutlari, xorijiy hukumat moliya tashkilotlarining kredit, grant, xorijiy va mahalliy investorlarning toʻgʻridan-toʻgʻri investitsiya mablagʻlarini jalb qilish boʻyicha loyiha takliflarini ishlab chiqadi; chiqindilarni boshqarish va sirkulyar iqtisodiyotni rivojlantirish sohasida loyihalarning texnik iqtisodiy asoslarini ishlab chiqadi hamda xorijiy grant, kredit va investitsiya mablagʻlarini jalb qilish choralarini koʻradi; 10) maishiy chiqindilarni toʻplash va olib chiqib ketish, ularni qayta yuklash stansiyasi, chiqindilarni yoqish yoki qayta ishlash zavodi yoxud ekosanoat zonasiga topshirish, joylashtirish xizmatlari uchun ishlab chiqilgan tariflarning asoslantirilganini oʻrganish borasida: sanitar tozalash korxonalari tomonidan taqdim qilingan maishiy chiqindilarni toʻplash va olib chiqib ketish va ularni joylashtirish xizmatlari uchun ishlab chiqilgan tariflar boʻyicha hisob-kitoblarning asoslantirilganini oʻrganadi; sanitar tozalash korxonalari tomonidan taqdim qilingan maishiy chiqindilarni toʻplash va olib chiqib ketish va ularni joylashtirish xizmatlari uchun ishlab chiqilgan tariflar toʻgʻrisidagi maʼlumotlarni umumlashtirgan holda Iqtisodiyot va moliya vazirligining hududiy organlariga kelishish uchun kiritadi; Iqtisodiyot va moliya vazirligining hududiy organlari xulosasi asosida Qoraqalpogʻiston Respublikasi Vazirlar Kengashi, viloyatlar va Toshkent shahri hokimliklariga koʻrib chiqish uchun kiritadi; sanitar tozalash korxonalari tomonidan maishiy chiqindilarni toʻplash va olib chiqib ketish xizmatlari belgilangan grafik va muddatlarga muvofiq koʻrsatilishi hamda haqiqatda amalga oshirilganini chiqindilarni tashish bilan shugʻullanuvchi barcha maxsus texnikalarga oʻrnatilgan onlayn kuzatuv (GPS) tizimi orqali aniqlab boradi; maishiy chiqindilarni toʻplash va olib chiqib ketish xizmatlari uchun ishlab chiqilgan tariflarning hamda qattiq maishiy chiqindilarni olib chiqib ketganlik uchun jismoniy va yuridik shaxslar tomonidan majburiy toʻlovlarni toʻlash va hisobini yuritishning yagona elektron tizimi orqali maishiy chiqindilarni olib chiqib ketish, saralash, qayta ishlash, yoqish, utilizatsiya qilish toʻgʻrisida taqdim etilgan maʼlumotlarning asoslantirilganini oʻrganib boradi; qattiq maishiy chiqindilarni olib chiqib ketganlik uchun jismoniy va yuridik shaxslar tomonidan majburiy toʻlovlarni toʻlash va hisobini yuritishning yagona elektron tizimi maʼlumotlari asosida maishiy chiqindilarni toʻplash va olib chiqib ketish boʻyicha sanitar tozalash korxonalari (operatorlar) tomonidan amalga oshiriladigan xizmatlar uchun chiqindi poligonlariga, chiqindilarni qayta yuklash stansiyalariga yoki chiqindilarni yoqish zavodlari yoxud ekosanoat zonalariga topshirilgan qattiq maishiy chiqindi miqdorini inobatga olgan holda, haq toʻlashning alohida tartibini muvofiqlashtirib boradi; 11) chiqindilarni boshqarish va sirkulyar iqtisodiyotni rivojlantirish sohasiga xususiy sektorni keng jalb qilish, davlat-xususiy sheriklik bitimlarini amalga oshirishda ishtirok etish borasida: chiqindilarni boshqarish va sirkulyar iqtisodiyotni rivojlantirish sohasiga xususiy sektorni keng jalb qilish, davlat-xususiy sheriklik loyihalarini amalga oshirish boʻyicha takliflarni ishlab chiqadi; davlat-xususiy sheriklik loyihalarini amalga oshirishda ishtirok etadi; xizmat koʻrsatuvchi tashkilotlar tomonidan maishiy chiqindilarni toʻplash va olib chiqib ketish xizmatlari koʻrsatishga oid davlat-xususiy sheriklik bitim va shartnomalari majburiyatlarining bajarilishini monitoring va nazorat qiladi; sohada amalga oshirilayotgan davlat-xususiy sheriklik loyihalarining maʼlumotlar bazasini shakllantirish, ularni tahlil qilish va mavjud muammolar, aniqlangan kamchiliklarni bartaraf etish choralarini koʻradi; maishiy chiqindilarni toʻplash va olib chiqib ketish xizmatlari koʻrsatishga oid davlat-xususiy sheriklik bitimiga va maishiy chiqindilarni toʻplash va olib chiqib ketish xizmatlari koʻrsatish boʻyicha tuzilgan shartnomaga muvofiq koʻrsatilgan xizmatlar natijadorligini baholaydi; 12) qattiq maishiy chiqindilar bilan bogʻliq ishlarni amalga oshirish boʻyicha sanitar tozalash korxonalari, tadbirkorlik subyektlari faoliyatini monitoring qilish, ular faoliyatidagi muammo va kamchiliklarni bartaraf etish choralarini koʻrish hamda ular faoliyatining asosiy samaradorlik koʻrsatkichlarini Qoraqalpogʻiston Respublikasi Vazirlar Kengashi, viloyatlar va Toshkent shahri hokimliklari bilan birgalikda baholab borish borasida: sanitar tozalash korxonalari faoliyatining asosiy samaradorlik koʻrsatkichlarini har oy yakuni boʻyicha baholab boradi; faoliyatining asosiy samaradorlik koʻrsatkichlari ijobiy baholangan sanitar tozalash korxonalarini belgilangan tartibda ragʻbatlantirish choralarini koʻradi; faoliyatining asosiy samaradorlik koʻrsatkichlari salbiy baholangan sanitar tozalash korxonalariga metodologik va malakaviy yordam koʻrsatib boradi; 13) chiqindilar bilan bogʻliq ishlarni amalga oshirish sohasini raqamlashtirish, zamonaviy axborot-kommunikatsiya texnologiyalarini joriy etish sohasida: chiqindilar bilan bogʻliq xizmatlarni tadbirkorlik subyektlariga berish yuzasidan oʻtkaziladigan tender jarayonlarini onlayn kuzatish boʻyicha tegishli chora-tadbirlarni amalga oshiradi; sanitar tozalash korxonalari tomonidan chiqindi toʻplash shoxobchalari va chiqindi tashish uchun moʻljallangan maxsus texnikalarga videokuzatuv kameralarini oʻrnatishni tashkil etadi; chiqindi tashishga moʻljallangan maxsus texnikalarga sanitar tozalash korxonalarining mablagʻlari hisobidan onlayn kuzatuv (GPS) tizimini joriy etish choralarini koʻradi; chiqindi tashishga moʻljallangan maxsus texnikalarga oʻrnatilgan onlayn kuzatish tizimlarini yagona monitoring tizimiga ulash orqali aholiga koʻrsatilayotgan xizmatlar sifatini monitoring va nazorat qiladi; chiqindilar bilan bogʻliq ishlarni amalga oshirish sohasini raqamlashtirish, zamonaviy axborot-kommunikatsiya texnologiyalarini joriy etish va ularni takomillashtirish boʻyicha takliflarni ishlab chiqadi. Agentlik qonunchilik hujjatlariga muvofiq boshqa funksiyalarni ham amalga oshirishi mumkin. 13. Agentlik oʻz zimmasiga yuklatilgan vazifa va funksiyalarni amalga oshirishda quyidagi huquqlarga ega: Agentlik majlislarida Agentlikning hududiy boʻlinmalari va tizim tashkilotlari rahbar xodimlarining chiqindilarni boshqarish va sirkulyar iqtisodiyotni rivojlantirish faoliyatiga oid axborotini (maʼruzalarini) koʻrib chiqish; respublika va mahalliy ijro etuvchi hokimiyat organlari hamda boshqa tashkilotlardan Agentlik vakolatiga kiradigan masalalarni hal etish uchun zarur boʻladigan maʼlumotlarni belgilangan tartibda soʻrab olish; oʻz vakolatlari doirasida xalqaro va xorijiy tashkilotlar bilan hamkorlik qilish, qoʻshma dasturlarni amalga oshirishni tashkil etish va muvofiqlashtirish; Agentlikka yuklangan vazifalar va funksiyalarni bajarish doirasida Ekologiya, atrof-muhitni muhofaza qilish va iqlim oʻzgarishi vazirligining Ekologiya jamgʻarmasi (keyingi oʻrinlarda — Ekologiya jamgʻarmasi) yoki qonunchilik hujjatlarida taqiqlanmagan boshqa manbalar hisobidan xalqaro va xorijiy tashkilotlarning konsultant va ekspertlarini belgilangan tartibda jalb qilish; Ekologiya jamgʻarmasi mablagʻlari hisobidan, shuningdek, budjetdan tashqari mablagʻlar hisobidan xalqaro eʼtirof etilgan reyting tashkilotlari bilan chiqindilarni boshqarish va sirkulyar iqtisodiyotni rivojlantirish boʻyicha xizmatlar koʻrsatish uchun davlat xaridlari toʻgʻrisidagi qonunchilik hujjatlariga muvofiq shartnomalar tuzish; chiqindilarni boshqarish va sirkulyar iqtisodiyotni rivojlantirish tizimini moliyalashtirishga zarur sarf-xarajatlar boʻyicha takliflarni shakllantirish, shuningdek, zaruratga koʻra, xorijiy kreditlar, grantlar va boshqa mablagʻlarni jalb qilish; Agentlikning hududiy boʻlinmalari va tizim tashkilotlari rahbarlari tomonidan qonunchilik hujjatlari buzilgan holda qabul qilingan buyruqlarning amal qilishini toʻxtatib turish va bekor qilish; Agentlikda chiqindilarni boshqarish va sirkulyar iqtisodiyotni rivojlantirishning asosiy yoʻnalishlari boʻyicha takliflarni koʻrib chiqish uchun yetakchi olimlar, yuqori malakali professor-oʻqituvchilar va mutaxassislar, turli idoralar vakillaridan iborat tarkibda haq toʻlanmaydigan ilmiy-metodik va jamoatchilik kengashlarini tashkil etish; oʻz vakolatlari doirasida konferensiyalar, seminarlar, simpoziumlar, koʻrgazmalar, yarmarkalar oʻtkazish, shuningdek, boshqa tashkilotlar tomonidan tashkil etiladigan tadbirlarda ishtirok etish; chiqindilarni boshqarish sohasida mukofotlar va faxriy yorliqlar, koʻkrak nishonlarini taʼsis etish, ular bilan sohadagi ilgʻor xodimlarni mukofotlash boʻyicha belgilangan tartibda taklif kiritish; Agentlik hududiy boʻlinmalari va tizim tashkilotlariga tegishli davlat koʻchmas mulkini oʻz tuzilmasidagi bir tashkilotdan boshqa biriga Davlat aktivlarini boshqarish agentligi va Vazirlik bilan kelishgan holda operativ boshqaruv huquqi asosida oʻtkazish; tashkiliy-huquqiy shaklidan qatʼi nazar, sanitar tozalash korxonalari faoliyatini belgilangan tartibda, vakolat doirasida oʻrganish; oʻz vakolatlari doirasida xalqaro va xorijiy tashkilotlar bilan hamkorlik qilish; Agentlik faoliyatini keng yoritish maqsadida rasmiy veb-saytlar, shuningdek, ijtimoiy tarmoqlarda sahifalar yaratish; chiqindilarni boshqarish va sirkulyar iqtisodiyotni rivojlantirish bilan bogʻliq dolzarb va istiqbolli muammolar yechimi yuzasidan takliflar ishlab chiqish boʻyicha ishchi guruhlar tashkil etish; respublikada chiqindilarni boshqarish va sirkulyar iqtisodiyotni rivojlantirish sohasida sanitar tozalash korxonalarini qoʻllab-quvvatlash va moddiy-texnik bazasini mustahkamlash maqsadida xalqaro moliya institutlari, xorijiy hukumat moliya tashkilotlarining mablagʻlari, shuningdek, oʻz mablagʻlari va qonunchilikda taqiqlanmagan boshqa manbalar hisobidan maxsus texnika, konteyner, saralash, qayta ishlash uskunalari va boshqa mol-mulklarni lizing shartlari asosida yetkazib berish hamda lizing xizmatlarini koʻrsatish; Agentlik qonunchilikka muvofiq boshqa huquqlarga ham ega boʻlishi mumkin. 14. Agentlik: Agentlikka yuklangan vazifa va funksiyalarning samarali bajarilishi, shuningdek, chiqindilarni boshqarish va sirkulyar iqtisodiyotni rivojlantirish sohasidagi davlat siyosatining amalga oshirilishini tashkil etish; Agentlikning faoliyati bilan bogʻliq boʻlgan prognoz koʻrsatkichlariga erishishni soʻzsiz taʼminlash; Vazirlar Mahkamasiga va Oʻzbekiston Respublikasi Prezidenti Administratsiyasiga kiritiladigan normativ-huquqiy hujjatlar va boshqa hujjatlar loyihalari, shuningdek, Agentlik tomonidan qabul qilinadigan buyruqlar amalga oshirilishining sifati, pirovard natijalari va oqibatlari; chiqindilarni boshqarish va sirkulyar iqtisodiyotni rivojlantirish, sohada hududlar muammolarini hal qilish boʻyicha dasturlarni, harakat rejalarini, “yoʻl xaritalari” va boshqa hujjatlarning samarali amalga oshirilishi; Agentlik mablagʻlaridan oqilona foydalanilishi; oʻz vakolati doirasida fuqarolar va tadbirkorlik subyektlarining qonuniy huquq va manfaatlari himoya qilinishi hamda ularga rioya etilishi taʼminlanishi uchun javob beradi. 15. Quyidagilar Agentlik direktorning asosiy funksional vazifalari hisoblanadi: Oʻzbekiston Respublikasining Konstitutsiyasi va qonunlari hamda boshqa normativ-huquqiy hujjatlarga rioya etish; Agentlikning faoliyatini umumiy boshqarish va unga rahbarlik qilish, Oʻzbekiston Respublikasi Prezidenti hujjatlari, Vazirlar Mahkamasining qarorlari va boshqa qonunchilik hujjatlari bilan Agentlikka yuklatilgan vazifalar va funksiyalarning bajarilishini tashkil etish; Oʻzbekiston Respublikasi Prezidentining hujjatlari, Vazirlar Mahkamasining qarorlari bilan tasdiqlangan Agentlik faoliyatini yanada takomillashtirish boʻyicha konsepsiyalar, kompleks dasturlar va chora-tadbirlarni amalga oshirish boʻyicha tanqidiy va chuqur tahlillarni oʻtkazish; Agentlik, uning hududiy boʻlinmalari va tizim tashkilotlari faoliyati bilan bogʻliq prognoz koʻrsatkichlariga erishishni soʻzsiz taʼminlash boʻyicha amaliy chora-tadbirlarni ishlab chiqish va tasdiqlash; Oʻzbekiston Respublikasi Prezidenti Administratsiyasining tarkibiy boʻlinmalari va Vazirlar Mahkamasi kotibiyatlari, shuningdek, Agentlik vakolatiga kiruvchi masalalar boʻyicha tegishli vazirliklar va idoralar bilan hamkorlik qilish, Vazirlar Mahkamasi va uning Rayosati majlislarida tegishli masalalarni koʻrib chiqishda ishtirok etish; Oʻzbekiston Respublikasi Prezidenti, Oʻzbekiston Respublikasi Bosh vaziri va uning oʻrinbosarlari (maslahatchisi) topshiriqlarini bajarish; oʻz oʻrinbosari va Agentlikning boshqa mansabdor shaxslari vakolatlarini belgilash, ular oʻrtasida vazifalarni taqsimlash, ularning shaxsiy masʼuliyati darajasini belgilash; Agentlikning faoliyati rejalashtirilishini tashkil etish, davriy ish rejalarini tasdiqlash, ularning bajarilishi yuzasidan nazoratni taʼminlash; Oʻzbekiston Respublikasi Prezidenti va Vazirlar Mahkamasining hujjatlari va topshiriqlari ijrosini tashkil etish va monitoringini qilib borishning amaliy tizimini yaratish, Agentlik faoliyatida ijro intizomini mustahkamlash boʻyicha amaliy chora-tadbirlarni bajarish, shuningdek, Oʻzbekiston Respublikasi Prezidentining va Vazirlar Mahkamasining ijro intizomini mustahkamlash boʻyicha qarorlariga muvofiq topshiriqlarning oʻz vaqtida va sifatli bajarilishi uchun tarkibiy va hududiy boʻlinmalar, tizim tashkilotlari rahbarlarining shaxsiy masʼuliyatini oshirish choralarini koʻrish; Agentlik xodimlari, hududiy boʻlinmalari va tizim tashkilotlari xodimlarining tizimli ravishda malakasini oshirishni tashkil etish; Agentlik xodimlari, hududiy boʻlinmalari va tizim tashkilotlarida xodimlarni tanlash va joy-joyiga qoʻyish, ularning samarali faoliyat koʻrsatishlari uchun zarur sharoitlarni yaratish, kadrlar zaxirasini shakllantirish; Oʻzbekiston Respublikasi Prezidentining, Oʻzbekiston Respublikasi Prezidenti Administratsiyasi va Vazirlar Mahkamasi nomenklaturasiga kiradigan boʻsh lavozimlarga taklif etilgan kadrlarning, shuningdek, Agentlikka ishga qabul qilinadigan boshqa kadrlarning professionalligi, oʻz ishini bilishi, amaliy ish tajribasi, yuqori ishchanlik darajasi va maʼnaviy-axloqiy fazilatlarga ega boʻlishini taʼminlashga qaratilgan chora-tadbirlarni amalga oshirish; faoliyat sohasidagi masalalar boʻyicha normativ-huquqiy hujjatlar loyihalarini sifatli ishlab chiqish, ularning qonunchilik talablariga qatʼiy muvofiq ravishda oʻz vaqtida kiritilishini tashkil etish, shuningdek, ularning Vazirlar Mahkamasida puxta ishlanishida, Vazirlar Mahkamasi rahbariyati huzurida himoya qilinishi va Oʻzbekiston Respublikasi Prezidenti Administratsiyasida koʻrib chiqilishida ishtirok etish; Agentlikka taqdim etilgan takliflar va normativ-huquqiy hujjatlar loyihalarining toʻliq va har tomonlama koʻrib chiqilishini taʼminlash, ularni Oʻzbekiston Respublikasi Prezidenti Administratsiyasi Reglamenti va Vazirlar Mahkamasi Reglamentida belgilangan muddatlarda kelishish (viza qoʻyish); Agentlik rahbarlari va xodimlarining xizmat safarlarini qonunchilik talablariga muvofiq ravishda tashkil etish, xizmat safarlarining asoslanganligi, samaradorligi va natijadorligini, xizmat safarlariga ajratiladigan mablagʻlardan oqilona foydalanishni taʼminlash; oʻz oʻrinbosari, tarkibiy va hududiy boʻlinmalar hamda tizim tashkilotlari rahbarlarining faoliyati samaradorligi va natijadorligini tanqidiy tahlil qilish, Agentlik yigʻilishlarida ularning shaxsiy hisobotlarini tinglash, muhokama yakunlari boʻyicha zarur choralar koʻrish; Agentlik xodimlarini ragʻbatlantirish va intizomiy javobgarlikka tortish masalalarini hal etish, alohida oʻrnak koʻrsatgan xodimlarni ragʻbatlantirish va intizomiy javobgarlikka tortish toʻgʻrisida, shu jumladan, ularning egallab turgan lavozimida qolishi maqsadga muvofiqligi masalasini koʻrib chiqish, Oʻzbekiston Respublikasining davlat mukofotlari bilan taqdirlashga taqdim etish boʻyicha Vazirlikka takliflar kiritish, ularning shaxsiy masʼuliyatini oshirish yuzasidan tizimli chora-tadbirlarni amalga oshirish; Agentlik xodimlari tomonidan Agentlik odob-axloq qoidalariga rioya etilishini nazorat qilish; korrupsiyaga qarshi kurashishga oid qonunchilik hujjatlari talablariga muvofiq Agentlik xodimlari, hududiy boʻlinmalari va tizim tashkilotlarida korrupsiya va boshqa huquqbuzarliklarning oldini olish choralarini koʻrish, shuningdek, huquqni qoʻllash amaliyoti va qonunchilikni takomillashtirish boʻyicha chora-tadbirlarni ishlab chiqish va amalga oshirish orqali ularni sodir etishga imkon yaratuvchi omillarni aniqlash, tahlil qilish, sabab va sharoitlarini bartaraf etish; Agentlik xodimlari, hududiy boʻlinmalari va tizim tashkilotlari tomonidan manfaatlar toʻqnashuvi toʻgʻrisidagi qonunchilikka rioya etilishini taʼminlash, shu jumladan, ular tomonidan lavozim majburiyatlarini yoki xizmat vakolatlarini bajarish chogʻida manfaatlar toʻqnashuviga olib keladigan yoki olib kelishi mumkin boʻlgan shaxsiy manfaatdorlikka yoʻl qoʻymaslik choralarini koʻrish; Agentlik, uning tarkibiy va hududiy boʻlinmalari hamda tizim tashkilotlari ishini tashkil etishning ilgʻor shakllarini joriy etishni taʼminlash; jismoniy va yuridik shaxslarning murojaatlarini koʻrib chiqish ishlarini qonunchilikka muvofiq samarali tashkil etish, jamoatchilik bilan bevosita va ochiq muloqot oʻrnatish, shaxsan qabul qilishni muntazam ravishda oʻtkazish, shu jumladan, jismoniy va yuridik shaxslarning vakillarini joylarga borib qabul qilishni belgilangan muddatlarda va tartibda amalga oshirish; Oʻzbekiston Respublikasi Prezidentining Xalq qabulxonalari bilan samarali hamkorlikni, Agentlik rahbarlari va xodimlarining ular faoliyatida faol ishtirok etishini tashkil etish, Oʻzbekiston Respublikasi Prezidentining Virtual qabulxonasidan kelib tushadigan jismoniy va yuridik shaxslar murojaatlarining oʻz vaqtida va toʻliq koʻrib chiqilishini taʼminlash; davlat sirlarini tashkil etuvchi maʼlumotlar va konfidensial axborot bilan ishlashda qonunchilik talablariga rioya etish; Agentlik markaziy apparati shtat jadvali va xarajatlar smetasini tasdiqlash uchun Oʻzbekiston Respublikasi ekologiya, atrof-muhitni muhofaza qilish va iqlim oʻzgarishi vaziriga kiritish; Agentlik hududiy boʻlinmalari va tizim tashkilotlari nizom (ustav)larini tasdiqlash; Agentlik markaziy apparati xodimlari, hududiy boʻlinma rahbarlari va oʻrinbosarlarini, tizim tashkilotlari rahbar va oʻrinbosarlarini qonunchilik hujjatlarida belgilangan tartibda lavozimga tayinlash va lavozimidan ozod etish; chiqindilarni boshqarish boʻyicha yagona davlat siyosatining amalga oshirilishini tashkil etish, respublika va mahalliy ijro etuvchi hokimiyat organlari hamda boshqa tashkilotlarning chiqindilarni boshqarish va sirkulyar iqtisodiyotni rivojlantirish bilan bogʻliq faoliyatini muvofiqlashtirish; Agentlik, uning hududiy boʻlinmalari, tizim tashkilotlari mansabdor shaxslari bajarishi majburiy boʻlgan buyruqlar qabul qilish va topshiriqlar berish, shuningdek, ularning ijrosini oʻrnatilgan tartibda nazorat qilish; Agentlik markaziy apparati, uning hududiy boʻlinmalari, tizim tashkilotlarining tasdiqlangan tuzilmalari va shtatlar jadvaliga xodimlarning cheklangan soni hamda ish haqi fondi doirasida oʻzgartirishlar kiritish; chiqindilarni boshqarish hamda sirkulyar iqtisodiyotni rivojlantirish boʻyicha xalqaro hamda hukumatlararo aloqalarni kengaytirish va mustahkamlash, xorijiy investitsiyalar hamda grantlarni jalb etish boʻyicha xalqaro tadbirlarda ishtirok etish. Agentlik direktori qonunchilik hujjatlariga muvofiq boshqa vazifalarni ham amalga oshirishi mumkin. 16. Quyidagilar Agentlik direktori oʻrinbosarining asosiy funksional vazifalari hisoblanadi: Oʻzbekiston Respublikasi Prezidenti va Vazirlar Mahkamasining tegishli qarorlari bilan Agentlikka yuklatilgan vazifa va funksiyalarni amalga oshirish; Oʻzbekiston Respublikasi Prezidentining hujjatlari va Vazirlar Mahkamasining qarorlari bilan tasdiqlangan Agentlik faoliyatini yanada takomillashtirish boʻyicha konsepsiyalar, kompleks dasturlar hamda chora-tadbirlarning ijrosini taʼminlash; direktor vaqtincha boʻlmaganda, direktorning tegishli buyrugʻi asosida uning vazifalarini bajarish; Agentlikning tarkibiy boʻlinmalari faoliyatini muvofiqlashtirish, nazorat qilish va ularga bevosita rahbarlik qilish, ularning xodimlari oʻrtasida vazifalarni taqsimlash hamda shaxsiy javobgarligini belgilash; Agentlik va uning hududiy boʻlinmalari, tizim tashkilotlari faoliyati bilan bogʻliq prognoz koʻrsatkichlariga erishish yuzasidan chora-tadbirlarni ishlab chiqish va rahbariyatga taqdim etish; Vazirlik va idoralarda boʻlib oʻtadigan yigʻilishlarda vakolat doirasida ishtirok etish; Oʻzbekiston Respublikasi Prezidenti, Oʻzbekiston Respublikasi Bosh vaziri va uning oʻrinbosarlari koʻrsatmalarini soʻzsiz bajarish; Agentlikning tarkibiy boʻlinmalari faoliyatida ijro intizomini mustahkamlash boʻyicha kompleks chora-tadbirlarni amalga oshirish, shuningdek, tarkibiy va boʻysunuvchi boʻlinmalar rahbarlarining shaxsiy javobgarligini oshirish boʻyicha chora-tadbirlar bajarilishini nazorat qilish, shuningdek, topshiriqlarning oʻz vaqtida va sifatli bajarilishi uchun tarkibiy boʻlinmalar rahbarlarining shaxsiy masʼuliyatini oshirish choralarini koʻrish; davlat sirlarini tashkil etuvchi maʼlumotlar va konfidensial axborot bilan ishlashda qonunchilik talablariga rioya etish; tarkibiy boʻlinmalar faoliyati sohalariga oid qonunchilik hujjatlarini takomillashtirish boʻyicha takliflarni ishlab chiqish va ularni koʻrib chiqish uchun Agentlik direktoriga kiritish; Oʻzbekiston Respublikasining “Korrupsiyaga qarshi kurashish toʻgʻrisida”gi Qonuni talablariga muvofiq tarkibiy boʻlinmalarda korrupsiya va boshqa huquqbuzarliklarning oldini olish choralarini koʻrish, shuningdek, huquqni qoʻllash amaliyotini hamda qonunchilik hujjatlarini takomillashtirishga doir chora-tadbirlarni ishlab chiqish va amalga oshirish orqali ularning sodir etilishiga olib keluvchi sabablar va shart-sharoitlarni aniqlash, tahlil qilish, bartaraf etish choralarini koʻrish; jismoniy va yuridik shaxslarning murojaatlarini koʻrib chiqish, Oʻzbekiston Respublikasining “Jismoniy va yuridik shaxslarning murojaatlari toʻgʻrisida”gi Qonunida belgilangan muddatlarda va tartibda aholi bilan toʻgʻridan-toʻgʻri va ochiq muloqotni yoʻlga qoʻyish, jismoniy shaxslarni va yuridik shaxslar vakillarini muntazam ravishda shaxsan qabul qilish, shu jumladan, joylarga borib qabul qilish; Agentlik direktorining oʻrinbosari qonunchilik hujjatlariga muvofiq boshqa vazifalarni ham amalga oshirishi mumkin. 17. Agentlik direktori: Agentlikka yuklangan vazifalar va funksiyalarning bajarilishiga; ushbu Nizom va boshqa qonunchilik hujjatlarida belgilangan vazifalarni sifatli va oʻz muddatida bajarish, shuningdek, Agentlik faoliyatidagi kamchiliklarni oʻz vaqtida bartaraf etish choralarini koʻrishga; amalga oshirilayotgan dasturlar, strategiyalar va konsepsiyalarda belgilangan maqsad va koʻrsatkichlarga erishishga; Agentlikda, uning hududiy boʻlinmalari hamda tizim tashkilotlarida ijro intizomiga qatʼiy rioya qilinishini nazorat qilishga masʼuldir. 18. Agentlik direktori oʻrinbosari: Agentlikning oʻzi nazorat qiladigan tarkibiy boʻlinmalarida Agentlikka yuklangan vazifalar va funksiyalarning bajarilishi uchun; Agentlikning ushbu Nizomda nazarda tutilgan mutasaddilik qilinadigan masalalariga doir javobgarlik sohalari boʻyicha; Ushbu Nizomda koʻrsatilgan oʻz funksional vazifalarining sifatli bajarilishi uchun shaxsan javob beradi. 19. Agentlikka Oʻzbekiston Respublikasi Prezidenti tomonidan lavozimga tayinlanadigan va lavozimidan ozod etiladigan direktor rahbarlik qiladi. 20. Agentlik direktori Oʻzbekiston Respublikasi Prezidenti bilan kelishilgan holda Vazirlar Mahkamasi tomonidan lavozimga tayinlanadigan va lavozimidan ozod etiladigan bir nafar oʻrinbosarga ega boʻladi. 21. Agentlik direktori maqomi, tibbiy va transport xizmati koʻrsatish shartlari boʻyicha vazirning birinchi oʻrinbosariga, Agentlik direktori oʻrinbosari esa vazir oʻrinbosariga tenglashtiriladi. 22. Agentlik direktori boʻlmagan vaqtda, uning vakolatlari Agentlik direktorining oʻrinbosari tomonidan amalga oshiriladi. 23. Agentlik markaziy apparati xodimlari, shuningdek, hududiy boʻlinma rahbarlari va oʻrinbosarlari, tizim tashkilotlari rahbarlari va oʻrinbosarlari Agentlik direktori tomonidan lavozimga tayinlanadi va lavozimidan ozod etiladi. 24. Agentlik direktori Agentlik faoliyati toʻgʻrisida Vazirlar Mahkamasiga hamda Vazirlikka hisobot beradi. 25. Agentlikning markaziy apparati tarkibiy boʻlinmalari, hududiy boʻlinma rahbarlari va tizim tashkilotlari quyidagi masalalar boʻyicha uzviy hamkorlikni amalga oshiradi: Oʻzbekiston Respublikasi Prezidenti Administratsiyasi, Oʻzbekiston Respublikasi Oliy Majlisi palatalari, Vazirlar Mahkamasi, Vazirlik rahbariyati hamda Oʻzbekiston Respublikasi Oliy Majlisining deputatlari soʻrovlarining oʻz vaqtida bajarilishini, jismoniy va yuridik shaxslardan kelib tushgan murojaatlarning belgilangan muddatlarda koʻrib chiqilishini taʼminlash; Agentlikning markaziy apparati tarkibiy boʻlinmalari, hududiy boʻlinmalari va tizim tashkilotlari respublika ijro etuvchi hokimiyat organlari hamda xoʻjalik birlashmalari bilan chiqindilarni boshqarish boʻyicha dasturlarni ishlab chiqishda oʻzaro aloqalarini taʼminlash; hududlarda chiqindilarni boshqarish ishlarini tizimli monitoring qilib borish, hududlarni chiqindilar bilan bogʻliq dasturlari doirasida loyihalar va tadbirlarni amalga oshirish hamda tizimli muammolarni aniqlash, ularni hal etish boʻyicha takliflarni oʻz vaqtida va sifatli ishlab chiqish. 26. Agentlikning markaziy apparati tarkibiy boʻlinmalari uning hududiy boʻlinmalari va tizim tashkilotlari bilan oʻzaro hamkorlik qilish jarayonida: Agentlikning hududiy boʻlinmalari va tizim tashkilotlariga topshiriqlarni yetkazadi hamda ularning ijrosini nazorat qiladi va bu haqida Agentlik rahbariyatiga axborot beradi; Agentlikning markaziy apparati tarkibiy boʻlinmalarining bevosita faoliyatiga oid masalalar boʻyicha Agentlikning hududiy boʻlinmalari va tizim tashkilotlariga soʻrovnomalar yuboradi, ularning ijrosini nazorat qiladi; monitoring, oʻrganishlar, zarurat tugʻilganda, oʻz vakolati doirasida tekshirishlar oʻtkazadi, Agentlikning hududiy boʻlinmalari va tizim tashkilotlari faoliyatini umumlashtiradi, uni takomillashtirishga qaratilgan chora-tadbirlarni ishlab chiqadi va tasdiqlash uchun kiritadi; Agentlikning hududiy boʻlinmalari va tizim tashkilotlari faoliyatini tashkil etish hamda natijalari haqidagi hisobot va axborot materiallari, statistik hamda boshqa maʼlumotlarni oʻrganishni tashkil etadi; Agentlikning hududiy boʻlinmalari va tizim tashkilotlari ish rejalarini tahlil qiladi, ularning faoliyatini rejalashtirishni takomillashtirish boʻyicha chora-tadbirlarni belgilaydi; Agentlikning hududiy boʻlinmalari va tizim tashkilotlaridan kelib tushadigan murojaatlarni koʻrib chiqadi; chiqindilarni boshqarish sohasini rivojlantirish va yangi texnologiyalarni joriy etishni nazarda tutuvchi dastur hamda tadbirlarni sifatli ishlab chiqishda Agentlikning hududiy boʻlinmalari va tizim tashkilotlari ishtirokini tashkil etadi; normativ-huquqiy hujjatlar loyihalarini tayyorlashda Agentlikning hududiy boʻlinmalari va tizim tashkilotlari ishtirokini tashkil etadi, Agentlik faoliyatiga oid qonunchilikni takomillashtirish boʻyicha ulardan kelib tushgan takliflarni koʻrib chiqadi. 27. Agentlikning hududiy boʻlinmalari va tizim tashkilotlari Agentlikning markaziy apparati tarkibiy boʻlinmalari bilan oʻzaro hamkorlik qiladi, shu jumladan: Agentlik topshiriqlarining ijrosi toʻgʻrisida axborot beradi; biriktirilgan sohadagi qonunchilik ijrosi yuzasidan faoliyat natijalari toʻgʻrisida Agentlikning markaziy apparatiga axborot beradi; ularning faoliyatini monitoring qilish, oʻrganish va tekshirish natijasida aniqlangan kamchiliklar va qonun buzilishlarini bartaraf etish natijalari toʻgʻrisida axborot beradi; sohani rivojlantirish boʻyicha dasturlar va tadbirlarni ishlab chiqish toʻgʻrisida takliflar kiritadi; oʻzining ish natijalari toʻgʻrisidagi hisobotlarni, shuningdek, mavjud muammolarni hal etishga qaratilgan takliflarni belgilangan tartibda va muddatlarda Agentlikning markaziy apparatiga taqdim etadi; vakolatli organlar tomonidan oʻzining faoliyatida oʻtkazilgan tekshirish natijalari toʻgʻrisida Agentlikni xabardor qiladi. 28. Agentlikning markaziy apparati tarkibiy boʻlinmalari va hududiy boʻlinmalari hamda tizim tashkilotlarining oʻzaro hamkorlik jarayonida kelib chiqadigan kelishmovchiliklar Agentlik direktorining topshirigʻiga koʻra uning oʻrinbosari tomonidan koʻrib chiqiladi. Bunda muhokamadan keyin kelishmovchiliklar tartibga solinmagan taqdirda, ular boʻyicha yakuniy qaror Agentlik direktori tomonidan qabul qilinadi. 29. Agentlik oʻz vazifalari va funksiyalarini amalga oshirishda respublika va mahalliy ijro etuvchi hokimiyat organlari, xoʻjalik birlashmalari va boshqa tashkilotlar bilan oʻzaro hamkorlik qiladi. 30. Agentlikning hududiy boʻlinmalari va tizim tashkilotlari, oʻz vakolatlari doirasida tegishli hududlarning ijtimoiy-iqtisodiy rivojlanishi boʻyicha “yoʻl xaritalari”ni ishlab chiqish va amalga oshirishda kompleks ijtimoiy-iqtisodiy rivojlanish sohalari bilan yaqindan hamkorlik qiladi. 31. Agentlik faoliyati Vazirlar Mahkamasining tegishli tarkibiy boʻlinmasi hamda Vazirlik tomonidan tahlil va nazorat qilinadi. 32. Vazirlik Agentlik rahbarlari faoliyatini ularga yuklangan vazifalarning samarali bajarilishi yuzasidan doimiy monitoring qiladi. 33. Agentlik faoliyatining samaradorligi muntazam baholanadi. 34. Agentlik faoliyatining samaradorligi va natijadorligiga berilgan baho Vazirlar Mahkamasi tomonidan tasdiqlanadigan Agentlik faoliyatining samaradorligi va natijadorligini baholash mezonlari hamda ish indikatorlariga asoslanadi. 35. Agentlik faoliyatining samaradorligi va natijadorligini baholash yakunlari boʻyicha: Agentlik rahbarlari va xodimlarini qoʻshimcha ragʻbatlantirish (mukofotlash) yoki intizomiy javobgarlikka tortish; Agentlik faoliyatida aniqlangan kamchiliklarni bartaraf etish va uning faoliyatini yanada takomillashtirish choralari koʻriladi. 36. Agentlik faoliyatining samaradorligi va natijadorligini baholash tartibi va uslubi qonunchilik hujjatlari bilan belgilanadi. 37. Quyidagilar Agentlik va uning hududiy boʻlinmalari faoliyatini moliyalashtirish manbalari hisoblanadi: Oʻzbekiston Respublikasi respublika budjeti, Qoraqalpogʻiston Respublikasi budjeti, viloyatlar va Toshkent shahar mahalliy budjetlari mablagʻlari; chiqindilar bilan bogʻliq ishlarni amalga oshirish sohasida huquqbuzarliklar boʻyicha undirilgan jarimalar hamda chiqindilar joylashtirilgani uchun undirilgan kompensatsiya toʻlovlarining Ekologiya jamgʻarmasiga oʻtkaziladigan mablagʻlardan qolgan qismi; qattiq maishiy chiqindilarni toʻplash va olib chiqib ketish boʻyicha jismoniy va yuridik shaxslarga koʻrsatilgan xizmatlar uchun undirilgan toʻlovlarning sanitar tozalash korxonalari, chiqindilarni qayta yuklash stansiyalari, chiqindi poligonlari, chiqindilarni yoqish yoki qayta ishlash zavodi yoxud ekosanoat zonalariga toʻlangan mablagʻlardan qolgan qismi; sanitar tozalash korxonalari faoliyatining asosiy samaradorlik koʻrsatkichlarini baholash natijalari boʻyicha qoʻllangan jarimalardan tushadigan mablagʻlar; Ekologiya jamgʻarmasi mablagʻlari; qonunchilik hujjatlarida taqiqlanmagan boshqa manbalar. 38. Agentlik, uning hududiy boʻlinmalari va tizim tashkilotlarini moddiy-texnik taʼminlash xarajatlarini moliyalashtirish, shuningdek, xodimlarining mehnatiga haq toʻlash, moddiy ragʻbatlantirish belgilangan tartibda Oʻzbekiston Respublikasi Davlat budjeti, budjetdan tashqari jamgʻarmalar va qonunchilik hujjatlarida taqiqlanmagan boshqa mablagʻlar hisobidan amalga oshiriladi. 39. Agentlik xodimlarining ish haqi qonunchilik hujjatlarida nazarda tutilgan lavozim maoshi, mukofotlar, ustamalar, qoʻshimcha haq va toʻlovlar, kompensatsiya va ragʻbatlantirish hamda qonunchilik hujjatlarida nazarda tutilgan boshqa toʻlovlardan iborat. Agentlik, uning hududiy boʻlinmalari hamda uning tizim tashkilotlari xodimlarining lavozim maoshlariga har oylik ustamalar, mukofotlar, ragʻbatlantirishlar xarajatlari Davlat budjeti xarajatlar smetasida nazarda tutilgan mablagʻlar va budjetdan tashqari mablagʻlar hamda Ekologiya jamgʻarmasi mablagʻlari, Agentlik mablagʻlari va qonunchilikda taqiqlanmagan boshqa manbalar hisobidan moliyalashtiriladi. 40. Agentlik va uning hududiy boʻlinmalari xodimlarining lavozim maoshiga oylik ustamalar, mukofotlar, ragʻbatlantirishlar va moddiy yordam berish bilan bogʻliq toʻlovlar quyidagi maqsad va shakllarda amalga oshiriladi: a) Agentlik va hududiy boʻlinmalari xodimlarini moddiy ragʻbatlantirish uchun budjetdan tashqari mablagʻlari hisobidan quyidagi ustamalar toʻlanadi: xodimlarning funksional vazifalarini bajarishi, bilim darajasi, kasbiy qobiliyatlarini inobatga olgan holda lavozim maoshining 250 foizigacha (hududiy boʻlinmalar xodimlari lavozim maoshining 100 foizgacha) miqdorlarda xodimlarning oylik lavozim maoshlariga (ragʻbatlantirish koeffitsiyentini inobatga olgan holda) belgilanadigan ustama; ilmiy darajaga ega boʻlgan uchun oylik ustamalari fan nomzodi yoki tegishli fan yoʻnalishlari boʻyicha falsafa doktori (PhD), fan doktori (DSc) uchun — lavozim maoshiga nisbatan qonunchilikda belgilangan miqdorda ustama; b) xodimlarning koʻp yillik mehnati uchun har oylik ustama (ragʻbatlantirish koeffitsiyentini inobatga olgan holda lavozim maoshiga nisbatan koeffitsiyentlarda) quyidagi miqdorlarda toʻlanadi: 1 yildan 3 yilgacha — 0,1; 3 yildan 5 yilgacha — 0,2; 5 yildan 10 yilgacha — 0,3; 10 yildan 15 yilgacha — 0,4; 15 yildan 20 yilgacha — 0,5; 20 yildan ortiq — 0,6; v) xizmat avtomobiliga ega boʻlmagan Agentlik va uning hududiy boʻlinmalari xodimlari uchun yoʻlkira haqiga har oyda bazaviy hisoblash miqdorining ikki baravari miqdorida kompensatsiya toʻlovi; g) Agentlik va uning hududiy boʻlinmalari xodimlarini har oyda ovqatlanish xarajatlarini qisman qoplash uchun bazaviy hisoblash miqdorining ikki baravari miqdorida kompensatsiya toʻlovi; d) Oʻzbekiston Respublikasida ishlanmaydigan bayram kunlari hamda muhim sanalar munosabati bilan Agentlik xodimlariga mehnatga haq toʻlashning eng kam miqdorining besh baravarigacha (hududiy boʻlinmalar xodimlariga mehnatga haq toʻlashning eng kam miqdorining uch baravarigacha) ragʻbatlantirish toʻlovi. 41. Agentlik va uning hududiy boʻlinmalari xodimlariga Oʻzbekiston Respublikasi hududida va xorijda xizmat safarida boʻlish davridagi kunlik yashash, transport va turar joy xarajatlari qonunchilik hujjatlarida belgilangan tartibda qoplanadi. 42. Agentlik va uning hududiy boʻlinmalari xodimlarini ijtimoiy himoya qilish maqsadida Agentlikning budjetdan tashqari mablagʻlari hisobidan quyidagi hollarda qoʻshimcha tarzda moddiy yordam koʻrsatilishi mumkin: Agentlik va uning hududiy boʻlinmalari xodimlari uchun sanatoriy-kurort, dam olish uylariga yoʻllanmalarni xarid qilishga; alohida holatlar (oila aʼzosining vafoti, oʻzining yoki farzandining nikoh toʻyi, yubiley sanalari (50, 60, 70 yoshlar) munosabati bilan mehnatga haq toʻlashning eng kam miqdorining oʻn baravarigacha (hududiy boʻlinmalar xodimlariga mehnatga haq toʻlashning eng kam miqdorining yetti baravarigacha) miqdorda moddiy yordam berish; qishloq xoʻjaligi mahsulotlari xarid qilish uchun yilda bir marta mehnatga haq toʻlashning eng kam miqdorining besh baravarigacha (hududiy boʻlinmalar xodimlariga mehnatga haq toʻlashning eng kam miqdorining uch baravarigacha) miqdorda moddiy yordam berish; xodim ogʻir betob boʻlgan (baxtsiz hodisa, kasallik sababli) yoki vafot etgan hollarda, uning oʻrtacha oylik ish haqining besh baravarigacha (hududiy boʻlinmalar xodimlariga oʻrtacha oylik ish haqining uch baravarigacha) bir martalik moddiy yordam berish. 43. Agentlik va uning hududiy boʻlinmalari xodimlarining lavozim maoshlariga shaxsiy ustamalar va ragʻbatlantirishlar miqdori: Agentlik direktoriga — Vazirlik tomonidan; Agentlik xodimlari va uning hududiy boʻlinmalari boshliqlariga — Agentlik direktori tomonidan; Agentlik hududiy boʻlinmalarining xodimlariga — tegishli hududiy boʻlinma boshliqlarining buyrugʻiga muvofiq belgilanadi. 44. Budjet va budjetdan tashqari mablagʻlar hisobidan moddiy ragʻbatlantirish xarajatlari: Agentlik xodimlari uchun — Agentlik direktorining buyrugʻiga muvofiq; Agentlikning hududiy boʻlinmalari xodimlari uchun — Agentlikning hududiy boʻlinmalari boshligʻining buyrugʻiga muvofiq amalga oshiriladi. 45. Agentlik qonunchilikda belgilangan tartibda qayta tashkil etiladi va tugatiladi. 1. Vazirlar Mahkamasining 2018-yil 2-oktabrdagi 787-son qarori bilan tasdiqlangan Sanitariya jihatidan tozalash infratuzilmasi obyektlarini joylashtirish va ulardan foydalanish hamda maishiy chiqindilar bilan bogʻliq ishlarni amalga oshirish qoidalarida: 51-banddagi “Ekologiya va atrof-muhitni muhofaza qilish davlat qoʻmitasining” soʻzlari “Ekologiya, atrof-muhitni muhofaza qilish va iqlim oʻzgarishi vazirligining” soʻzlari bilan almashtirilsin; ilovaning “4-bosqich” pozitsiyasi “Tashkiliy tadbirlar” ustunining 1-bandidagi “Davlat ekologiya qoʻmitasi” soʻzlari “Ekologiya, atrof-muhitni muhofaza qilish va iqlim oʻzgarishi vazirligi” soʻzlari bilan almashtirilsin. 2. Vazirlar Mahkamasining “Chiqindilar bilan bogʻliq ishlarni amalga oshirish sohasidagi normativ-huquqiy hujjatlarni tasdiqlash toʻgʻrisida” 2019-yil 6-fevraldagi 95-son qarorida: a) 1-bandda: quyidagi mazmundagi yettinchi xatboshi bilan toʻldirilsin: “Qattiq maishiy chiqindilarni toʻplash va olib chiqib ketish boʻyicha jismoniy va yuridik shaxslarga koʻrsatilgan xizmatlar uchun undirilgan toʻlovlar hisobidan sanitar tozalash korxonalari, chiqindilarni qayta yuklash stansiyalari, chiqindi poligonlari, chiqindilarni yoqish zavodlari hamda ekosanoat zonalarida faoliyat yurituvchi tadbirkorlik subyektlariga haq toʻlash tartibi toʻgʻrisidagi nizom 11-ilovaga muvofiq;”; yettinchi va sakkizinchi xatboshilar tegishlicha sakkizinchi va toʻqqizinchi xatboshilar deb hisoblansin; b) 1-ilovada: 5-band quyidagi tahrirda bayon etilsin: “5. Xizmat koʻrsatuvchi tashkilotlar tomonidan maishiy chiqindilarni toʻplash va olib chiqib ketish xizmatlari Qoraqalpogʻiston Respublikasi Vazirlar Kengashi, viloyatlar va Toshkent shahri hokimliklari tomonidan biriktirilgan tuman (shahar) hududlarida amalga oshiriladi. Tuman (shahar) hududlarini xizmat koʻrsatuvchi tashkilotlarga biriktirib berish qonunchilik hujjatlarida belgilangan tartibda davlat-xususiy sheriklik loyihalari doirasida Qoraqalpogʻiston Respublikasi Vazirlar Kengashi, viloyatlar va Toshkent shahri hokimliklari hamda Oʻzbekiston Respublikasi Ekologiya, atrof-muhitni muhofaza qilish va iqlim oʻzgarishi vazirligi huzuridagi Chiqindilarni boshqarish va sirkulyar iqtisodiyotni rivojlantirish agentligining (keyingi oʻrinlarda — Agentlik) hududiy boʻlinmalari bilan xususiy sherik oʻrtasida tuziladigan maishiy chiqindilarni toʻplash va olib chiqib ketish xizmatlari koʻrsatish haqidagi davlat-xususiy sheriklik toʻgʻrisidagi bitimga muvofiq amalga oshiriladi. Hududlar davlat-xususiy sheriklik tamoyili asosida Agentlik tomonidan ishlab chiqilgan aniq konsepsiya hamda tender natijalariga koʻra xizmat koʻrsatuvchi tashkilotlarga biriktirib beriladi”; 51-bandning birinchi xatboshisi quyidagi tahrirda bayon etilsin: “51. Maishiy chiqindilarni toʻplash va olib chiqib ketish xizmatlarini koʻrsatish haqidagi shartnoma (bitim) tomonlar kelishuvi yoki sud qarori asosida bekor qilingan, uning amal qilish muddati tugagan, xizmat koʻrsatuvchi tashkilotning toʻlovga qobiliyatsizligi yoki faoliyati toʻxtatilgan hollarda, xizmat koʻrsatuvchi tashkilotga biriktirib berilgan hudud davlat-xususiy sheriklik asosida boshqa xizmat koʻrsatuvchi tashkilotga biriktirilgunga qadar Agentlikning taklifiga muvofiq Qoraqalpogʻiston Respublikasi Vazirlar Kengashi, viloyatlar va Toshkent shahri hokimliklari tomonidan vaqtincha xizmat koʻrsatish shartnomasi orqali xizmat koʻrsatuvchi xususiy tashkilotga yoki nomuayyan muddatga xizmat koʻrsatuvchi davlat tashkilotiga toʻgʻridan-toʻgʻri biriktirib berilishiga yoʻl qoʻyiladi. Bunda:”; 6-bandning uchinchi xatboshisi quyidagi tahrirda bayon etilsin: “Faoliyati davomida alohida koʻchmas mulkdan foydalanadigan yuridik shaxslar va yakka tartibdagi tadbirkorlar mazkur koʻchmas mulk joylashgan hududga biriktirilgan xizmat koʻrsatuvchi tashkilot bilan ushbu Qoidalarning 21-bobida belgilangan tartibda qattiq maishiy chiqindilarni toʻplash va olib chiqib ketish boʻyicha shartnoma tuzadi”; 7-banddagi “Oʻzbekiston Respublikasi Ekologiya, atrof-muhitni muhofaza qilish va iqlim oʻzgarishi vazirligi huzuridagi Chiqindilarni boshqarish va sirkulyar iqtisodiyotni rivojlantirish agentligining (keyingi oʻrinlarda — Agentlik)” soʻzlari “Agentlikning” soʻzi bilan almashtirilsin; 83-bandda: uchinchi xatboshi chiqarib tashlansin; toʻrtinchi xatboshi uchinchi xatboshi deb hisoblansin; 14-bandning uchinchi xatboshisidagi “Davlat ekologiya qoʻmitasi” soʻzlari “Oʻzbekiston Respublikasi Ekologiya, atrof-muhitni muhofaza qilish va iqlim oʻzgarishi vazirligi” soʻzlari bilan almashtirilsin; 15, 16 va 17-bandlar quyidagi tahrirda bayon etilsin: “15. Qattiq maishiy chiqindilarni olib chiqib ketishning davriyligi aholi yashash punktlari, shaharning sanitariya holati taʼminlanishini va kasallik paydo qiluvchi bakteriyalar rivojlanishining oldini olish sharoitlarini hisobga olgan holda, joylardagi iqlim sharoitlardan kelib chiqib, tuman va shahar hokimliklari tomonidan belgilanadi, bunda belgilangan davriylik qattiq maishiy chiqindilarni olib chiqib ketishning minimal davriyligidan oʻtib ketmasligi lozim. 16. Qattiq maishiy chiqindilarni olib chiqib ketishning minimal davriyligi: Qoraqalpogʻiston Respublikasi, viloyatlar va tumanlar maʼmuriy markazlarida, shaharlar va shaharchalar, shuningdek, Toshkent shahrida chiqindi toʻplash shoxobchalaridan — bir kunda bir marotaba va yakka tartibdagi turar joy sektoridan “signal” usulida — uch kunda bir marotabani; respublikaning qolgan hududlarida chiqindi toʻplash shoxobchalaridan — ikki kunda bir marotaba va yakka tartibdagi turar joy sektoridan “signal” usulida — bir haftada bir marotabani tashkil qiladi. 17. Qattiq maishiy chiqindilarni olib chiqib ketish jadvali fuqarolarning oʻzini oʻzi boshqarish organlari bilan kelishilgan holda xizmat koʻrsatuvchi tashkilot tomonidan belgilanadi, bunda qattiq maishiy chiqindilarni olib chiqib ketish jadvali tuman va shahar hokimliklari tomonidan belgilangan davriylikdan oʻtib ketmasligi lozim”; 22-band oʻz kuchini yoʻqotgan deb hisoblansin; 23-bandning ikkinchi, uchinchi va toʻrtinchi xatboshilari quyidagi tahrirda bayon etilsin: “Qattiq maishiy chiqindilarni toʻplash va olib chiqib ketish boʻyicha jismoniy va yuridik shaxslarga koʻrsatilgan xizmatlar uchun undirilgan toʻlovlar hisobidan sanitar tozalash korxonalari, chiqindilarni qayta yuklash stansiyalari, chiqindi poligonlari, chiqindilarni yoqish zavodlari hamda ekosanoat zonalarida faoliyat yurituvchi tadbirkorlik subyektlariga haq toʻlash tartibi toʻgʻrisidagi nizomda belgilangan tartibda; elektr energiyasini hisobga olish va nazorat qilishning avtomatlashtirilgan tizimiga ulangan hududlarda qattiq maishiy chiqindilarni toʻplash va olib chiqish xizmatlari uchun aholidan undirilgan toʻlovlarning 1 foizi avtomatik ravishda “Hududiy elektr tarmoqlari” AJ bank hisobvaragʻiga yoʻnaltiriladi. Qolgan mablagʻlar Agentlik va uning hududiy boʻlinmalari faoliyatini moliyalashtirish uchun yoʻnaltiriladi”; 26-bandning birinchi xatboshisidagi “Davlat ekologiya qoʻmitasi” soʻzlari “Agentlik” soʻzi bilan almashtirilsin; 39-bandning birinchi xatboshisidagi “Markazning hududiy filiali” soʻzlari “Agentlikning hududiy boʻlinmalari” soʻzlari bilan almashtirilsin; 44-bandning oltinchi xatboshisidagi “Markaz va uning hududiy filiallari” soʻzlari “Agentlik va uning hududiy boʻlinmalari” soʻzlari bilan almashtirilsin; 45-banddagi “Davlat ekologiya qoʻmitasi” soʻzlari “Oʻzbekiston Respublikasi Ekologiya, atrof-muhitni muhofaza qilish va iqlim oʻzgarishi vazirligi” soʻzlari bilan almashtirilsin; 1-ilovada: “1-bosqich” pozitsiyasining “Tashkiliy tadbirlar” ustuni quyidagi tahrirda bayon etilsin: “Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari davlat-xususiy sheriklik loyihalari doirasida — qonunchilik hujjatlariga muvofiq xususiy sherik aniqlangan taqdirda, Agentlikning hududiy boʻlinmalari va xususiy sherik bilan davlat-xususiy sheriklik toʻgʻrisida bitim tuzadilar”; “4-bosqich” pozitsiyasining “Tashkiliy tadbirlar” ustunining 2-bandi quyidagi tahrirda bayon etilsin: “2. Agentlik jamlangan mablagʻlarni: Qattiq maishiy chiqindilarni toʻplash va olib chiqib ketish boʻyicha jismoniy va yuridik shaxslarga koʻrsatilgan xizmatlar uchun undirilgan toʻlovlar hisobidan sanitar tozalash korxonalari, chiqindilarni qayta yuklash stansiyalari, chiqindi poligonlari, chiqindilarni yoqish zavodlari hamda ekosanoat zonalarida faoliyat yurituvchi tadbirkorlik subyektlariga haq toʻlash tartibi toʻgʻrisidagi nizomda belgilangan tartibda; elektr energiyasini hisobga olish va nazorat qilishning avtomatlashtirilgan tizimiga ulangan hududlarda qattiq maishiy chiqindilarni toʻplash va olib chiqish xizmatlari uchun aholidan undirilgan toʻlovlarning 1 foizi avtomatik ravishda “Hududiy elektr tarmoqlari” AJ bank hisobvaragʻiga yoʻnaltiriladi. Qolgan mablagʻlar Agentlik va uning hududiy boʻlinmalari faoliyatini moliyalashtirish uchun yoʻnaltiriladi”; v) quyidagi mazmundagi 11-ilova bilan toʻldirilsin: 1. Ushbu Nizom qattiq maishiy chiqindilarni toʻplash va olib chiqib ketish boʻyicha jismoniy va yuridik shaxslarga koʻrsatilgan xizmatlar uchun undirilgan toʻlovlar hisobidan sanitar tozalash korxonalari, chiqindilarni qayta yuklash stansiyalari, chiqindi poligonlari, chiqindilarni yoqish zavodlari hamda ekosanoat zonalarida faoliyat yurituvchi tadbirkorlik subyektlariga haq toʻlash tartibini belgilaydi. 2. Oʻzbekiston Respublikasi Ekologiya, atrof-muhitni muhofaza qilish va iqlim oʻzgarishi vazirligi huzuridagi Chiqindilarni boshqarish va sirkulyar iqtisodiyotni rivojlantirish agentligi (keyingi oʻrinlarda — Agentlik) har yili 1-noyabrga qadar quyidagi xizmatlar uchun tariflar ishlab chiqadi hamda Iqtisodiyot va moliya vazirligi hududiy boʻlinmalarining xulosasi asosida Qoraqalpogʻiston Respublikasi Vazirlar Kengashi, viloyatlar va Toshkent shahri hokimliklariga koʻrib chiqish uchun kiritadi: 1 tonna qattiq maishiy chiqindini yuridik va jismoniy shaxslardan olib chiqib ketganlik hamda uni chiqindilarni qayta yuklash stansiyasi, chiqindi poligonlari, chiqindilarni yoqish zavodlari, ekosanoat zonalarida faoliyat yurituvchi tadbirkorlik subyektlariga (keyingi oʻrinlarda — qattiq maishiy chiqindilarni qabul qilish punktlari) yetkazib berganlik uchun sanitar tozalash korxonalariga toʻlov tarifi, soʻmda (Ttarif); 1 tonna qattiq maishiy chiqindini qabul qilib olganlik, qayta yuklaganlik uchun chiqindilarni qayta yuklash stansiyalariga toʻlov tarifi, soʻmda (Tquk); 1 tonna qattiq maishiy chiqindini qabul qilib olganlik, rekultivatsiya qilganlik va koʻmganlik uchun chiqindi poligonlariga toʻlov tarifi, soʻmda (Tp); qattiq maishiy chiqindini olib chiqib ketganlik uchun jismoniy shaxslardan — 1 kishidan undiriladigan toʻlov tarifi, soʻmda (Tj); 1 tonna qattiq maishiy chiqindini olib chiqib ketganlik uchun yuridik shaxslardan undiriladigan toʻlov tarifi, soʻmda (Tu). 3. Qoraqalpogʻiston Respublikasi Vazirlar Kengashi, viloyatlar va Toshkent shahri hokimliklari har yili 1-noyabrdan 20-noyabrga qadar ushbu toʻlov tariflarini koʻrib chiqib, tasdiqlash uchun xalq deputatlari mahalliy Kengashlariga kiritadi. 4. Qattiq maishiy chiqindilar sanitar tozalash korxonalari tomonidan maxsus transport vositalari orqali qattiq maishiy chiqindilarni qabul qilish, saralash va utilizatsiya qilish uchun qattiq maishiy chiqindilarni qabul qilish punktlariga yetkazib beriladi. 5. Hududlarda belgilangan tarif asosida qattiq maishiy chiqindilarni qabul qilish punktlariga yetkazib berish, qabul qilish, saralash, utilizatsiya qilish xizmatlarini koʻrsatish boʻyicha sanitar tozalash korxonalari, qabul qilish punktlari va Agentlik oʻrtasida uch tomonlama shartnoma tuziladi. 6. Qattiq maishiy chiqindilarni qabul qilish punktlariga kirish vaqtida maxsus transport vositasining umumiy (brutto) vazni, chiqish paytida esa boʻshatilgandan keyingi (netto) vazni qattiq maishiy chiqindilarni toʻplash va olib chiqib ketish boʻyicha xizmatlar uchun majburiy toʻlovlarni toʻlash va hisobini yuritishning yagona elektron tizimiga (keyingi oʻrinlarda — hisobga olishning yagona elektron tizimi) ulangan avtomatlashtirilgan tarozilar orqali aniqlanadi. Bunda: maxsus transport vositasining umumiy (brutto) va boʻshatilgandan keyingi (netto) vazni oʻrtasidagi farqdan kelib chiqib, yetkazib berilgan qattiq maishiy chiqindilarning miqdori aniqlanadi; qattiq maishiy chiqindilarni yetkazib bergan transport vositasi kuzovining texnik koʻrsatkichlari inobatga olinadi. Qattiq maishiy chiqindilarni yetkazib berishda ularning hajmini sunʼiy ravishda oshirish holati aniqlangan taqdirda, ushbu holat yuzasidan shu kunning oʻzida sanitar tozalash korxonasi vakili (haydovchi) hamda qattiq maishiy chiqindilarni qabul qilish punkti vakillari ishtirokida haqiqatda topshirilgan qattiq maishiy chiqindi miqdori boʻyicha mazkur Nizomga ilovaga muvofiq shaklda ikki nusxada dalolatnoma (keyingi oʻrinlarda — dalolatnoma) rasmiylashtiriladi. Dalolatnoma yuzasidan sanitar tozalash korxonasi vakilining eʼtirozlari mavjud boʻlganda, ular dalolatnomada qayd etiladi. 7. Qattiq maishiy chiqindilarni qabul qilish punktlarida hisobga olishning yagona elektron tizimi orqali quyidagi maʼlumotlar avtomatik tarzda aniqlanadi: qattiq maishiy chiqindilar qabul qilingan sana (vaqt); sanitar tozalash korxonasining nomi, STIR; transport vositasining davlat raqami va rusumi; qabul qilingan qattiq maishiy chiqindining miqdori (brutto-netto farqi); qattiq maishiy chiqindining haqiqiy miqdori haqidagi maʼlumotlar. Sanitar tozalash korxonasi tomonidan qattiq maishiy chiqindilar yollanma transport vositasida olib kelingan taqdirda, hisobga olishning yagona elektron tizimida bu haqida qayd etiladi. 8. Hisobga olishning yagona elektron tizimidagi maʼlumotlar asosida yetkazib berilgan qattiq maishiy chiqindilar boʻyicha elektron hisobvaraq-faktura avtomatik tarzda shakllantiriladi. 9. Chiqindilarni qayta yuklash stansiyalari tomonidan qabul qilingan qattiq maishiy chiqindilar saralangandan soʻng ikkilamchi xom ashyo sifatida ishlatilmaydigan qismi chiqindilarni yoqish zavodi, ekosanoat zonasida faoliyat yurituvchi tadbirkorlik subyektlariga yoki chiqindi poligoniga topshiriladi. Chiqindilarni qayta yuklash stansiyalari tomonidan topshirilgan qattiq maishiy chiqindilar boʻyicha hisobga olishning yagona elektron tizimi orqali ikki tomonlama hisobvaraq-faktura shakllantiriladi va bunda toʻlovchi qayta yuklash stansiyalari hisoblanadi. 10. Qattiq maishiy chiqindilarni olib chiqib ketish, qayta yuklash va utilizatsiya qilish, koʻmish, rekultivatsiya qilish toʻlov evaziga amalga oshiriladi. Toʻlovlar Agentlik tomonidan hisobga olishning yagona elektron tizimi orqali taqdim etilgan hisobvaraq-faktura asosida sanitar tozalash korxonalariga hamda qattiq maishiy chiqindilarni qabul qilish punktlariga toʻlab beriladi. Bunda toʻlovlar quyidagi formulalar asosida hisobga olishning yagona elektron tizimida avtomatik hisoblanadi: 1) N = Ttarif x Mf x k bunda N — qattiq maishiy chiqindini yuridik va jismoniy shaxslardan olib chiqib ketish va qattiq maishiy chiqindilarni qabul qilish punktlariga topshirganlik uchun sanitar tozalash korxonalariga toʻlov miqdori, soʻm; Ttarif — 1 tonna qattiq maishiy chiqindini yuridik va jismoniy shaxslardan olib chiqib ketish va qattiq maishiy chiqindilarni qabul qilish punktlariga topshirganlik uchun sanitar tozalash korxonalariga toʻlov tarifi, soʻm; Mf — qattiq maishiy chiqindilarni qabul qilish punktlariga topshirilgan qattiq maishiy chiqindi ogʻirligi, tonna; k — koeffitsiyent (k1=1,02 — “yashil”; k2=0,95 — “sariq”; k3=0,85 — “qizil”). Bunda ushbu koeffitsiyent sanitar tozalash korxonalarini Oʻzbekiston Respublikasi Prezidentining “Ekologiya va atrof-muhitni muhofaza qilish sohalarida ochiqlikni taʼminlash hamda boshqarish tizimini yanada takomillashtirish chora-tadbirlari toʻgʻrisida” 2024-yil 26-sentabrdagi PF-149-son Farmoniga 1-ilovaga muvofiq “yashil”, “sariq” va “qizil” toifalarga ajratgan holda qoʻllanadi; 2) Nquk = Tquk x Mf bunda Nquk — qattiq maishiy chiqindini qabul qilib olganlik uchun chiqindini qayta yuklash stansiyalariga toʻlov miqdori, soʻm; Tquk — 1 tonna qattiq maishiy chiqindini qabul qilib olganlik uchun chiqindini qayta yuklash stansiyalariga toʻlov tarifi, soʻm; Mf — qabul qilingan qattiq maishiy chiqindi ogʻirligi, tonna; 3) Np = Tp x Mf bunda Np — chiqindi poligonlariga topshirilgan qattiq maishiy chiqindilar uchun toʻlov miqdori, soʻm; Tp — 1 tonna qattiq maishiy chiqindini qabul qilib olganlik, rekultivatsiya qilganlik va koʻmganlik uchun qattiq maishiy chiqindi poligonlariga toʻlov tarifi, soʻm; Mf — qabul qilingan qattiq maishiy chiqindi ogʻirligi, tonna. 11. Chiqindilarni yoqish zavodlariga haq toʻlash hisobi ular bilan Agentlik oʻrtasida tuzilgan chiqindilarni yetkazib berish boʻyicha shartnomada belgilangan tartibda amalga oshiriladi. 12. Ekosanoat zonalarida faoliyat yurituvchi tadbirkorlik subyektlariga haq toʻlash ushbu bandning 2-kichik bandida belgilangan formula asosida hisobga olishning yagona elektron tizimida avtomatik hisoblanadi (ekosanoat zonalarida faoliyat koʻrsatuvchi chiqindilarni yoqish zavodlari bundan mustasno). 13. Sanitar tozalash korxonasi va qattiq maishiy chiqindilarni qabul qilish punktlari tomonidan koʻrsatilayotgan xizmatlarning uzluksizligi hamda ularning moliyaviy holatining barqarorligini taʼminlash maqsadida xizmat haqlari oy davomida kunlik, haftalik va oʻn kunlik toʻlab beriladi, shuningdek, har oy yakuni boʻyicha keyingi oyning 5-sanasiga qadar yakuniy hisob-kitob qilinadi. 14. Ushbu Nizomni qoʻllashda yuzaga keladigan nizolar qonunchilik hujjatlarida belgilangan tartibda hal etiladi. 15. Mazkur Nizom talablari buzilishida aybdor boʻlgan shaxslar qonunchilik hujjatlarida belgilangan tartibda javob beradi. g) 2-ilovada: 1-band quyidagi tahrirda bayon etilsin: “1. Ushbu Nizom Chiqindilarni boshqarish va sirkulyar iqtisodiyotni rivojlantirish agentligi tizimidagi “Maroqand Obod” davlat muassasasi, “Maxsustrans” davlat muassasasi, “Toza hudud” davlat muassasalari va ularning tuman (shahar) filiallari (keyingi oʻrinlarda — sanitariya jihatidan tozalash tashkilotlari) xodimlari mehnatiga haq toʻlash, ularni moddiy ragʻbatlantirish va ijtimoiy yordam koʻrsatish tartibini belgilaydi”; 18-banddagi “100 foizigacha” soʻzlari “200 foizigacha” soʻzlari bilan almashtirilsin”. 3. Vazirlar Mahkamasining 2023-yil 29-dekabrdagi 722-son qarori bilan tasdiqlangan Narxlari (tariflari) davlat tomonidan tartibga solinadigan ijtimoiy ahamiyatli tovarlar (xizmatlar) va ularning strategik turlari roʻyxatining 3-bandi quyidagi tahrirda bayon etilsin: “3. Qattiq maishiy chiqindilarni tashish, qayta yuklash, ularni chiqindi poligonlariga joylashtirish va chiqindilarni ekosanoat zonalariga yetkazib berish hamda utilizatsiya qilish xizmatlari”. 1. Vazirlar Mahkamasining “Sanitariya jihatidan tozalash sohasida xizmatlar koʻrsatish faoliyatini amalga oshirish uchun hududlarni biriktirish tartibini takomillashtirish chora-tadbirlari toʻgʻrisida” 2018-yil 25-sentabrdagi 765-son qarori. 2. Vazirlar Mahkamasining “Oʻzbekiston Respublikasi Adliya vazirligi tizimidagi taʼlim muassasalari faoliyatini yanada takomillashtirish chora-tadbirlari toʻgʻrisida” 2021-yil 22-noyabrdagi 705-son qaroriga 3-ilovaning 6-bandi. 3. Vazirlar Mahkamasining “Elektron onlayn-auksion va tanlovlarni tashkil etish hamda oʻtkazish tartibini takomillashtirish boʻyicha qoʻshimcha chora-tadbirlar toʻgʻrisida” 2022-yil 12-yanvardagi 18-son qaroriga 3-ilovaning 6-bandi. 4. Vazirlar Mahkamasining “Sanitar tozalash va chiqindilar bilan bogʻliq ishlarni tashkil etish va aholi punktlarida tozalikni taʼminlash boʻyicha qoʻshimcha chora-tadbirlar belgilanganligi munosabati bilan Oʻzbekiston Respublikasi Hukumatining ayrim qarorlariga oʻzgartirish va qoʻshimchalar kiritish toʻgʻrisida” 2022-yil 4-noyabrdagi 646-son qaroriga ilovaning 1-bandi. 5. Vazirlar Mahkamasining “Toʻlovga qobiliyatsizlik sohasidagi qonunchilik hujjatlari takomillashtirilganligi munosabati bilan Oʻzbekiston Respublikasi Hukumatining ayrim qarorlariga oʻzgartirish va qoʻshimchalar kiritish toʻgʻrisida” 2023-yil 21-iyuldagi 304-son qaroriga ilovaning 24-bandi. 6. Vazirlar Mahkamasining “Davlat mulkini boshqarish sohasi takomillashtirilishi munosabati bilan Oʻzbekiston Respublikasi Hukumatining ayrim hujjatlariga oʻzgartirish va qoʻshimchalar kiritish, shuningdek, baʼzilarini oʻz kuchini yoʻqotgan deb hisoblash toʻgʻrisida” 2024-yil 15-maydagi 282-son qaroriga 1-ilovaning 19-bandi.